RÅDETS AFGØRELSE

af 10. maj 1999

om de praktiske foranstaltninger for alle medlemsstaters deltagelse i opgaver i henhold til artikel 17, stk. 2, i traktaten om Den Europæiske Union, hvor Unionen benytter sig af WEU

(1999/321/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 17, stk. 3, tredje afsnit,

under henvisning til erklæringen om Den Vesteuropæiske Union (WEU) i den slutakt, der blev undertegnet ved vedtagelsen af Amsterdam-traktaten, og

ud fra følgende betragtninger:

(1) Artikel 17, stk. 3, i traktaten om Den Europæiske Union fastsætter, at alle Den Europæiske Unions medlemsstater har ret til at deltage fuldt ud i de opgaver, der er nævnt i samme artikels stk. 2, når Unionen benytter sig af WEU til at udarbejde og iværksætte Unionens afgørelser vedrørende disse opgaver;

(2) i henhold til nævnte artikel 17, stk. 3, vedtager Rådet i forståelse med WEU's institutioner de nødvendige praktiske bestemmelser, som skal give alle Unionens medlemsstater, der bidrager til de pågældende opgaver, mulighed for fuldt ud og på lige fod at deltage i planlægningen og beslutningstagningen i WEU;

(3) WEU bekræftede i punkt 6 i nævnte erklæring, at når Den Europæiske Union benytter sig af WEU til at udarbejde og iværksætte Unionens afgørelser vedrørende de opgaver, der er nævnt i artikel 17, stk. 2, i traktaten om Den Europæiske Union, har alle Unionens medlemsstater ret til at deltage fuldt ud i disse opgaver;

(4) WEU-Rådet vedtog den 18. november 1997 en afgørelse om WEU-observatørernes deltagelse i operationer, der udføres i overensstemmelse med artikel 17, stk. 3, i traktaten om Den Europæiske Union; nævnte afgørelse og det ledsagende godkendte protokollat fastsætter praktiske bestemmelser, der skal give alle Den Europæiske Unions medlemsstater, der bidrager til de pågældende opgaver, mulighed for fuldt ud og på lige fod at deltage i planlægningen og beslutningstagningen i WEU; WEU's institutioner erklærede sig med vedtagelsen af nævnte afgørelse indforstået med, at disse bestemmelser udgør de praktiske bestemmelser, der er nævnt i artikel 17, stk. 3, i traktaten om Den Europæiske Union -

TRUFFET FØLGENDE AFGØRELSE:

Artikel 1

De praktiske bestemmelser, der skal give alle Den Europæiske Unions medlemsstater, der bidrager til de opgaver, der er nævnt i artikel 17, stk. 2, i traktaten om Den Europæiske Union, mulighed for fuldt ud og på lige fod at deltage i planlægningen og beslutningstagningen i WEU, godkendes herved.

Teksten til de praktiske bestemmelser er knyttet til denne afgørelse.

Artikel 2

Denne afgørelse træder i kraft på datoen for vedtagelsen.

Artikel 3

Denne afgørelse offentliggøres i EF-Tidende.

Udfærdiget i Bruxelles, den 10. maj 1999.

På Rådets vegne

H. EICHEL

Formand

PRAKTISKE BESTEMMELSER

1. Når Den Europæiske Union benytter sig af WEU i overensstemmelse med artikel 17, stk. 3, i traktaten om Den Europæiske Union, skal drøftelserne af relevante punkter på dagsordenen for WEU-Rådet og dets relevante arbejdsgrupper og udvalg være åbne for observatørernes fulde deltagelse. Bestemmelserne i punkt 4 i Rom-erklæringen om WEU-observatører, som gør det muligt at udelukke observatører fra møder i WEU-Rådet, hvis flertallet af medlemsstaterne eller halvdelen af medlemsstaterne inklusive formandskabet træffer beslutning herom, finder ikke anvendelse(1).

2. Når Den Europæiske Union benytter sig af WEU i overensstemmelse med artikel 17, stk. 3, i traktaten om Den Europæiske Union, finder bestemmelsen i punkt 4 i WEU-dokument C(96)140, i henhold til hvilken observatører kan udelukkes fra deltagelse i en operation, hvis flertallet af medlemsstaterne eller halvdelen af medlemsstaterne inklusive formandskabet træffer beslutning herom, ikke anvendelse.

3. En observatør, som har meddelt WEU's Permanente Råd(2), at den agter at bidrage til en operation, der gennemføres af WEU på Den Europæiske Unions anmodning, ved at stille militære og/eller andre relevante styrker svarende til operationens karakter til rådighed(3), har ret til at deltage i planlægningen og beslutningstagningen i WEU med samme rettigheder og pligter som de fulde medlemmer, for så vidt angår den pågældende opgave. Dette omfatter samme ret til deltagelse i operationens kommandostrukturer som andre bidragydende lande.

4. Observatører, der deltager i operationer, hvortil Den Europæiske Union benytter sig af WEU, skal bidrage til de fælles udgifter og eventuelle supplerende udgifter, der afholdes over WEU's budget, og som er en direkte følge af operationen, i overensstemmelse med fordelingsnøglen i WEU-dokument CM(95)5, bilag 1, tillæg l, punkt 3, eller en hvilken som helst anden senere WEU-bestemmelse(4).

5. For at lette observatørernes fulde deltagelse i disse operationer:

- opfordres observatørerne til at udpege styrker, der kan stilles til rådighed for WEU (FAWEU)

- tilbydes observatørerne, så snart det bliver teknisk muligt, tilslutning til WEU's kommunikationsnet, for så vidt angår alle meddelelser om møder og aktiviteter, som observatørerne deltager i, under forudsætning af, at de relevante sikkerhedskrav opfyldes, og at de bidrager til udgifterne i forbindelse med netværket. Størrelsen af bidraget fastsættes af WEU-Rådet på grundlag af et forslag fra generalsekretæren efter høring af observatørerne og drøftelse i de relevante grupper

- sikres forbindelsen mellem observatørerne og WEU's militære personale af observatørernes militære delegerede. Yderligere militært personale, der tilknyttes observatørernes militære delegerede, vil kunne fungere som kontaktpunkter under en given krise, så snart Rådet beslutter at beskæftige sig med en krise i WEU

- indbydes observatører, der har meddelt WEU's Permanente Råd, at de agter at bidrage til operationen ved at stille militære og/eller andre relevante styrker svarende til operationens karakter(5) til rådighed under hensyn til specifikke militære behov, til med forbehold af gældende sikkerhedsbestemmelser at deltage i planlægningsmøder og konferencer og alt planlægningsarbejde i planlægningsenheden i forbindelse med den pågældende operation. Med henblik på planlægningen af den pågældende operation vil observatørerne i givet fald og i henhold til de gældende sikkerhedsbestemmelser blive anmodet om at forstærke en bestemt planlægningsenhed, som skal foretage hele planlægningen af operationen, med personale på grundlag af mandater, der skal udarbejdes. Mandaterne skal give mulighed for deltagelse i hele planlægningen og det forberedende arbejde med operationen, herunder også ad hoc- og formelle planlægningsmøder og konferencer, task forces og daglige arbejdsgrupper

- har observatørerne ret til at deltage i WEU's øvelser i forbindelse med operationer i henhold til artikel 17, stk. 3, i traktaten om Den Europæiske Union på grundlag af punkt 2, 3 og 4.

(1) Dette stykke finder anvendelse i alle faser af krisestyring, herunder interaktionen mellem Den Europæiske Union og WEU i forbindelse med vurdering og overvågning af en opstående krise.

(2) En observatørs meddelelse om, at den agter at stille styrker til rådighed med henblik på en af de i stk. 3 nævnte operationer, hvilket kan ske i alle faser af en krise, skal sendes til WEU's Permanente Råd gennem WEU's Generalsekretariat. Meddelelsen skal ikke nødvendigvis indeholde en præcis angivelse af, hvor mange enheder bidraget vil komme til at udgøre, og ændrer ikke de procedurer for oprettelse af styrker, der i øjeblikket anvendes i WEU, dvs. at det formelle tilsagn om at stille styrker til rådighed følger vedtagelsen af OPLAN'en for den pågældende operation.

(3) Tilsagnet kan omfatte tilrådighedsstillelse af forsyningsmæssigt udstyr og andre faciliteter af væsentlig karakter.

(4) Enhver ændring af fordelingsnøglen kræver observatørernes samtykke, hvis den berører observatørernes bidrag til udgifter til operationer, der gennemføres af WEU på Den Europæiske Unions anmodning.

(5) Tilsagnet kan omfatte tilrådighedsstillelse af forsyningsmæssigt udstyr og andre faciliteter af væsentlig karakter.

Erklæring

De EU-medlemsstater, som er medlem af WEU, erklærede, at WEU-Rådet den 18. november 1997 vedtog en afgørelse om gennemførelse af punkt 14, fjerde til sjette led, i WEU's erklæring af 22. juli 1997. De påpegede, at afgørelsen indeholder bestemmelser, som giver medlemsstater, der er WEU-observatører, ret til fuld deltagelse i alle operationer, der gennemføres af WEU, og som finder anvendelse på foranstaltninger inden for rammerne af Petersberg-opgaver, som WEU gennemfører, for at afhjælpe en given krise.

Rådet tog denne erklæring til efterretning.